চাপের মুখে শেষপর্যন্ত টিএমসিপি নেতা সৌরভ অধিকারীকে তলব করলেন শিক্ষামন্ত্রী পার্থ চট্টোপাধ্যায়। আট প্রতিনিধিকে নিয়ে আজ শিক্ষামন্ত্রীর সঙ্গে দেখা করতে যাবেন কলকাতা বিশ্ববিদ্যালয়ে অধ্যাপক নিগ্রহে অভিযুক্ত টিএমটিপি নেতা সৌরভ অধিকারী। তার আগে আজ উপাচার্যের সঙ্গে দেখা করতে যান টিএমসিপি নেতা। কিন্তু সৌরভ অধিকারীর সঙ্গে দেখা করেননি উপাচার্য। গতকালই কলকাতা বিশ্ববিদ্যালয়ে তান্ডবের ঘটনা অনভিপ্রেত বলে মন্তব্য করেন উপাচার্য সুরঞ্জন দাস। ওই ঘটনায় নিন্দার ঝড় ওঠে শিক্ষামহলে। শেষপর্যন্ত সৌরভ অধিকারীকে ডেকে পাঠালেন শিক্ষামন্ত্রী। কলকাতা বিশ্ববিদ্যালয়ে TMCP-র তাণ্ডবের প্রতিবাদে সরব অধ্যাপকরা। শুক্রবার দুপুর ১২টা থেকে দ্বারভাঙা ভবনের সামনে বিক্ষোভ শুরু হয়েছে। চলবে বিকেল চারটে পর্যন্ত। দুপুরে কলেজ স্কোয়ারে অবস্থান বিক্ষোভ করবেন প্রাক্তনীরা। অবস্থান বিক্ষোভে অংশ নেবে আক্রান্ত আমরার সদস্যরা। গতকাল কলকাতা বিশ্ববিদ্যালয়ে নজিরবিহীন নৈরাজ্যের প্রতিবাদে পথে নামেন অধ্যাপকরা। রাজাবাজার সায়েন্স কলেজ থেকে কলেজ স্কোয়ার পর্যন্ত মিছিল হয়।